《龙潭祷雨纪事》
宋代·杨幼舆

戴星蹑履谒灵祠，俯瞰龙宫映绿漪。
镜样清潭三百尺，峰峦环绕耸苍碧。
道旁野老忽长嘘，昔也原为安民居。
嫂笑小姑借梳掠，插梳横耳走送却。
姑嗔大嫂方作喧，迅雷隐宅变深潭。
是时水底犹存屋，入夜人闻尚舂粟。
历年既久已无形，神龙守护称安灵。
呼吸风雷作云雨，爰与人间茂禾黍。
大观邦人因祷祈，沛然甘澍满郊圻。
人皆怀惠颂灵迹，侯爵初封助欢怿。
近时响应达朝廷，屡颁显号莫与京。
我来假守三逢夏，每遇乾枯叩祠下。
灵湫一滴涨塞天，冲倒天河频有年。
终始恩波如一日，躬趋端拜感何极。
肃容亲炷一瓣香，稽首皈依谢休祥。
潭心水面跳双鲤，已觉威灵示人喜。
南游行矣归故乡，更愿神兮长久与民作丰穰。

作者简介：杨幼舆，吉水（今属江西）人。万里幼子。宁宗庆元六年（一二○○）官慈利税监（《诚斋集》卷三九《送幼舆子之官慈利监税》）。嘉定十年（一二一七）权知融州（清乾隆《柳州府志》卷二○）。今录诗二首。